Man op Randfontein-kleinhoewe doodgeskietArgieffoto ŉ 63-jarige man is Woensdagaand tydens ŉ huisbraak op sy kleinhoewe in Randfontein, Gauteng doodgeskiet. Volgens die man se 61-jarige vrou het hulle omstreeks 22:15 by hul kleinhoewe in Middelvlei aangekom nadat hulle die aand by hul vriende gaan kuier het. Die egpaar het pas by hul huis stilgehou toe vier mans hulle genader het, terwyl hulle nog in hul motor was. Een van die mans het ŉ vuurwapen by hom gehad. “Die slagoffer het uit die voertuig geklim, waarna ŉ skoot gevuur is,” het kaptein Appel Ernst, ŉ polisiewoordvoerder, Donderdag aan Maroela Media gesê. “Die man is in sy gesig geskiet en is op slag dood. Die verdagtes het sy vrou met die vuurwapen aangehou en haar in die huis in gedwing. Sy is tydens die voorval aangerand.” Die vrou het geringe beserings opgedoen, maar is erg getraumatiseerd. Die verdagtes het die egpaar se huis geplunder en al die kluise oopgemaak. Hulle het met vuurwapens en geld van die toneel gevlug. Die Randfontein-polisie ondersoek ŉ saak van moord en huisbraak. Niemand is nog in verband met die voorval in hegtenis geneem nie.